Nos Hugo dux Burgundie notum facimus omnibus tam presentibus quam futuris quod Johannes de Bera domicellus, in nostra presentia constitutus, recognouit se dedisse perpetuo pro remedio animarum Odinis patris sui, quondam dominus de Bere, et uxoris eius matrix dicti Johannis et etiam anime sue in puram elemosinam Deo et ecclesie beati Stephani Diuionis per manum P..., abbatis eiusdem ecclesie, terciam partem omnium pertinentium, redditum et iurium que habebat in villa que dicitur Alta villa, nec non et pertinenciis et appendiciis eiusdem ville videlicet tam imhominibus, redditibus, prouentibus, domibus, pratis, vineis, nemoribus, pascuis, pasturagiis, territoriis, finagiis, quorum in omnibus aliis commodis; iusticia etiam maiori et minori, quam iusticiam idem Johannes dixit coram nobis se habere non solum in hominibus suis dicte ville sed etiam in omnibus hominibus quos habent in eadem villa abbas et conuentus Sancti Seccani. Abbas vero et conuentus iamdicti ecclesie Sancti Stephani sincere deuotioni eiusdem Johannis humiliter occurrentes promiserunt se futuros annuatim anniuersarium dictorum Odonis et uxoris sue nec non Johannis post mortem ipsius. Ad hec sciendum quod supradictus Johannes recognouit similiter coram nobis se vendidisse, concessisse et tradidisse in plenum et perpetuum dominium ecclesie beati Stephani per manum abbatis eiusdem alias duas partes omnium prouentium, reddituum et iurium que habebat in predicta villa, in omnibus commodis et exitibus videlicet hominibus, redditibus, prouentibus, domibus, terris, pratis, vineis, nemoribus, pascuis, pasturagiis, territoriis, finagiis, banno et rebus aliis uniuersis, iusticia etiam maiori et minori quam non solum in hominibus suis sed etiam in hominibus eiusdem ville qui sunt ecclesie Sancti Seccani. Dixit coram nobis se semper habuisse et eandem iusticiam sepedicte ecclesie Sancti Stephani se teneri garantire et sic que omnia habebat in supradicta villa et pertinenciis eiusdem. Idem Johannes concessit ipsi ecclesie Sancti Stephani cum ratione donationis cum ratione venditionis habenda perpetuo et pacifice possidenda nihil sibi penitus in sepedicta villa seu appendiciis eiusdem retinendo et se de hiis omnibus deuestiens predictum abbatem nomine ipsius ecclesie corporaliter inuestiuit. De pretio si quidem dicte venditionis videlicet de septingentis et sexaginta libris stephaniensibus se tenuit plenarie pro pagato. Preterea dictus Johannes dixit, asseruit coram nobis quod ius ville et consuetudo talis erat quod si aliquis homo pronominate ville ab ipsa villa veniet recedere se ad alterius dominum transferendo nihil de his possessionibus quas antea tenebat apud Altam Villam a loco illo ad quem se transtulerit, poterit retinere sed omnia immobilia que tenebat ipsi ecclesie Sancti Stephani integre et libere remanebunt. Item dixit et affirmauit et asseruit coram nobis dictus Johannes quod omnia supradicta sunt de sua hereditate. Istam siquidem donationem et venditionem promisit sepedictus Johannes corporaliter factis sacro sanctis euangeliis se tenere firmiter et seruare et contra omnes calumpniantes legitime garantire. Si vero, quod absit, ipse vel heredes sui scripta religione sacramenti contra predictam donationem et venditionem attemptarent venirent vel non garantirent nos ad requisitionem et instantiam et mandatum ipsius Johannis ipsius ecclesie Sancti Stephani, obligauimus nos de faciendo teneri predictam venditionem et de portando garantiam: ita quod indempnere conseruabimus super hiis ecclesiam sepedictam. Propter quod idem Johannes obligauit nobis bona sua uniuersa. In cuius rei testimonium ad requisitionem et instanciam sepedictorum Johannis et P..., abbatis et conuentus Sancti Stephani presentem paginam sigilli nostri munimine roborauimus. Actum anno domini millesimo ducentesimo tricesimo quarto mense ianuarii.